USB-BO kry nuwe hoof | Netwerk24
USB-BO kry nuwe hoof
Deur Vida Booysen 14 Junie 2018 17:33
Dr. Chris van der Hoven is aangestel as die nuwe uitvoerende hoof van USB-Bestuursontwikkeling (USB-BO), die openbare bestuursontwikkeling-en-opleidingsmaatskappy van die Universiteit Stellenbosch.
Hy volg Frik Landman op wat ná 13 jaar die tuig neerlê.
Van der Hoven het op 11 Junie in sy nuwe pos begin. Hy was die akademiese direkteur van die Wits Business School nadat hy ook as senior genoot aan die Universiteit van Cambridge en as senior lektor by die Cranefield-bestuurskool in Brittanje klas gegee het. Hy het as besoekende akademikus reeds aan meer as tien sakeskole wêreldwyd klas gegee.
Van der Hoven het 'n BSc-graad van die Universiteit van Kaapstad, 'n MBA van die Cranefield-bestuurskool en 'n PhD aan die Cambridge-universiteit verwerf.
Hy het die akademie in sy laat 30's betree toe hy na Brittanje verhuis het. Voorheen het hy 'n loopbaan by Group 5 en Eskom in Suid-Afrika, Botswana, Namibië, Zambië en Zimbabwe gevolg.
Sy akademiese veld is strategie en innoveringsbestuur en hy het wydlopende internasionale ondervinding oor leierskap en transformasie opgedoen.
"My taak is om aan te hou bou aan die reputasie van die USB-BO, om die handelsmerk oor die vasteland heen te verteenwoordig en om op ons kliënte se ontwikkelingsbehoeftes te fokus op so 'n wyse dat hul waarde vir hul eie kliënte en belanghebbendes verhoog word."
Op sy beurt het prof. Michael Osbaldeston, voorsitter van die USB se direksie, gesê Van der Hoven se uitgebreide ondervinding sal ingespan word om die maatskappy deur die volgende stadium van sy ontwikkeling te neem.
Hy het ook sy dank teenoor Landman uitgespreek vir die rol wat hy gespeel het in die ontwikkeling van die USB-BO tot 'n onafhanklike en winsgewende entiteit.